arnastofnun/IGC-2024 huggingface dataset:
Skammtað málþóf

Setja þarf reglur um lengd umræðna á alþingi. Málþóf eins og hafa verið á þessu kjörtímabili og því síðasta fara út fyrir mörk lýðræðis. Þegar næst verða sett lög um þingsköp, þarf að takmarka lengd málþófs í hverri umræðu. Þó þannig að tími fáist til að ræða málin til fulls. Mér sýnist, að 30 klukkustundir eigi að nægja til að fullræða flóknustu mál. Framlengja mætti, þegar þingnefndir breyta frumvörpum að ráði, svo sem fjárlagafrumvarpi. Þá mætti fara í 50 stundir alls, en ekki hærra. Meirihluti á þingi er meirihluti í þingræðisríki, burtséð frá fylgi flokka í könnunum. Það er langvinnt spaug að hafa fávita í kjörklefum.
Tvö hryllingstákn

Í eðli sínu frá gamalli tíð eru framsóknarmenn ekki sams konar illvirkjar og sjálfstæðismenn. Að baki þjóðrembunnar eru leifar af gamaldags samvinnuhugsjón fyrri tíma, blandaðri gamaldags spillingu. Af sögulegri tilviljun keypti hægri silfurskeiðungur flokkinn, þar sem hann lá fylgislaus í sárum eftir helreið Halldórs Ásgrímssonar kvótagreifa. Einnig af sögulegri tilviljun er með í för óðamála illmenni og bjálfi sem formaður fjárlaganefndar. Sigmundur Davíð og Vigdís Hauksdóttir valda því, að heiðarlegir borgarar geta ekki snert Framsókn með töngum. Í kosningunum verða þau hryllingstákn fordjörfunar flokksins.
Vilja koma sér fyrir

Ímynda mér, að 15% þjóðarinnar séu illmenni, mest kjósendur Sjálfstæðisflokks. Þar af hafi þriðjungurinn komið sér vel fyrir með stórtækum þjófnaði, aðallega með pilsfaldakapítalisma. Hinir vilja koma sér fyrir með svipuðum hætti, þótt feitustu bitarnir séu horfnir. Restin af fylgi Flokksins er skipuð gamlingjum. Mundu kjósa hann, þótt þeir yrðu látnir svelta heilu hungri. Segir mér, að Sjálfstæðisflokkur fari ekki neðar, þótt rigni eldi og brennisteini. Illmenni og kjánar tryggja honum 25%, þótt hann rústi allri velferð, sem hann snertir. Skoðist, þegar menn kvarta yfir „fjórflokknum“. Sumir eru þar verri en aðrir.
Bygggrautur út í eitt

Hefðbundið var í íslenzkri matreiðslu að hafa fisk eða kjöt á diski með soðnum kartöflum. Síðan bættist við grænmeti, léttsteikt og hrátt. Undanfarin misseri hefur kartaflan vikið fyrir nýrri tízku. Bygggrautur hélt innreið sína, minnir á norðurítalskan hrísgrjónagraut, risotto. Bygggrauturinn hefur farið þvílíka sigurför um íslenzk matargerðarhús, að leitun er að stað, sem býður kartöflur með fiski. Bygggrauturinn er allsráðandi með fiski, líklega að makleikum, því að hann er notaleg fæða. En verður samt að kunna sér hóf eins og aðrar dellur. Kominn er tími til, að meistarakokkar auki fjölbreytni í meðlæti á diskinum.
Sál Grindavíkur seld

Hreppsnefnd Grindavík hefur leyft bófum HS Orku að eyðileggja Eldvörp, einstætt náttúruundur Reykjanesskagans. Ofan í heimsundrinu verða sléttaðir nokkrir 4000 fermetra borpallar. Þetta kynngimagnaða svæði er sennilega það, sem græðgislið Grindavíkur kallar „Reykjanes Geopark“. Kannski má selja túristum inn á svæðið sem sýnishorn af hamslausri græðgi þorpsbúanna. Og græða á sjálfri græðginni. Skipulagsstofnun gaf þessari fyrirætlun neikvæða umsögn, taldi ekki rétt að raska þessu sérstæða jarðgufusvæði. En Grindvíkingar höfðu þær ordrur að engu. Það eru fleiri en Illugi Gunnarsson ráðherra, sem hafa selt HS Orku sál sína.
Nýtt hræðslubandalag

Róbert Marshall er orðinn úrkula vonar um að halda sinni þægilegu innivinnu á alþingi fyrir hönd Bjartrar fortíðar. Vill sameiginlegt framboð „umbótaafla“ undir forustu Katrínar Jakobsdóttur. Katrín á með hjálp Árna Páls að fleyta Róbert inn á þing í næstu kosningum. Þar fyrir utan er liðsbónin ákall um, að helztu taparar stjórnmálanna sameinist í nýju hræðslubandalagi. „Góða fólkið“ í flokkunum þremur hefur saman styrk á við „vonda fólkið“ í Sjálfstæðisflokknum. Píratar geta þá valið, hvort þeir kippa góða eða vonda fólkinu uppí til sín í nýrri stjórn. Róbert á því enn nokkra von um þægilega innivinnu næstu árin.
Daufur til augnanna

Ef við setjum þjóðina á beina, lóðrétta línu, er Björk Guðmundsdóttir við efri endann. Hún er þjóðargersemi og mikill listamaður, sem hefur slegið í gegn um allan heim. Magnar straum ferðamanna, sem vilja sjá með eigin augum landið, sem skapaði listamanninn. Landið, sem fær erlenda ljósmyndara til að falla í stafi. Við neðri enda línunnar er Jón Gunnarsson, daufur til augnanna. Fulltrúi hinna sísvöngu græðgiskarla, sem búast við að verða hungurmorða á næsta morgni. Því að ekki sé enn búið að reisa næg orkuver og háspennulínur eða drepa næga hvali. Þingbófinn hatar allt, sem heitir menning, hefur lengi verið ómagi á þjóðinni.
Ólöf sat þegjandi hjá

Ólöf Nordal er komin í hóp ráðherra, sem tala í eina átt og starfa í hina. „Ég stend ekki þegjandi hjá“ sór hún á kirkjugólfi um helgina, einmitt er hún hafði staðið þegjandi hjá. Hafði sagt Albaníumálið alfarið á ábyrgð hinnar sívinsælu Útlendingastofnunar, sem á sér langa frægðarsögu. Ólöf þagði um lagaákvæði, sem heimilar mannlegar tilfinningar í samskiptum kerfisins við útlendinga. Þagði um rétt ráðherra til að grípa inn í heimskulegar ráðagerðir fasista. Fór í staðinn í kirkju til að sverja eið. Er hún að verða eins og Ásmundur Friðriksson? Og svo er Bjarni Ben farinn að harma kjör láglaunafólks. Fer himinninn að hrynja?
Bjarni Ben að bila

Bjarni Benediktsson er að missa það. Orðinn þreyttur og rúnum ristur í framan í sjónvarpinu. Eitthvað er það, sem hann ræður ekki við. Staðfestist, þegar hann tók stóra feilsporið: „Það er líka til fólk sem að er í fullu starfi, vaknar snemma á morgnanna og vinnur allan daginn við að hafa í sig og á og sitt fólk. Það hefur ekki meira á milli handanna en þeir sem treysta á bæturnar.“ Afsakar kjaraskerðingu aldraðra og öryrkja með því, að fleiri eigi bágt, það er að segja láglaunafólk. Viðurkennir loksins, að láglaunafólki sé þrælað út fyrir skítakaup. Líklega er Bjarni Ben að bila að innan eins og Ásmundur Friðriksson.
Kratar verða fasistar

Frakkland er orðið lögregluríki, kratarnir komnir hálfa leið yfir í fasismann. Hafa virkjað gömul neyðarlög frá 1954, tíma Alsírstríðsins. Lögreglan gerir húsleitir án dómsúrskurða og án eftirlits. Lögin voru líka notuð til að ráðast á umhverfissinna í tilefni silkihúfufundar mengunarsinna í París. Ráðist er inn í óviðkomandi íbúðir og íbúum misþyrmt í misgripum. Húsleitir eru þegar orðnar 2200 talsins og 350 manns settir í stofufangelsi. Þar á meðal umhverfissinnar, óviðkomandi hryðjuverkunum í París. Kratar töpuðu héraðskosningunum í vikunni þrátt fyrir þessi kraftalæti. Því græddu kratar ekkert á að verða að fasistum.
Leynileg alþjóðapólitík

Sendiherra Íslands hjá Sameinuðu þjóðunum skilaði auðu í vikunni í kosningu um alþjóðlegt kjarnorkuvopnabann. Hafði nokkrum vikum fyrr greitt atkvæði gegn því sama banni. Mat hans var, að þetta nýja bann gæti skaðað eldra bann. Hvernig er það rökstutt? Minnir okkur á, hversu lítil umræða er hér um afstöðu Íslands hjá Sameinuðu þjóðunum. Er Ísland taglhnýtingur Bandaríkjanna, norðurlandanna eða sérvizku ráðherra hverju sinni? Á öðrum vettvangi þjónustar sendiherra Íslands alþjóðlegar fyrirtækjasamsteypur gegn Íslandi. Landráð Martins Eyjólfssonar í boði Gunnars Braga Sveinssonar? Almenningi er ekki treyst til að ræða slíkt.
Ósæmileg ritskoðun

Sykurbergur fjarlægði Össur Skarphéðinsson af fésbókinni í tæpan sólarhring í vikunni. Ég sé þó ekki, að auðjöfurinn eigi vald til ritskoðunar á pólitískri umræðu hér á landi. Þótt hann bæðist afsökunar og opnaði skjótt aftur, er málið allt hið versta. Áður hefur komið fram, að bófaflokkar geta gert slíka aðför að fésbókurum. Mál Össurar er ekki einsdæmi. Kallar á faglega rannsókn á, hvernig það gerist og hvernig á að bregðast hratt við. Við þurfum að hafa aðgengilegar upplýsingar um hraðan gang kvartana á hendur Facebook. Ritskoðun Zuckerbergs getur verið hættuleg á tímum sviptinga í pólitík og í aðdraganda kosninga.
Furðugröf birtast

Undanfarið hafa birzt undarlegar excel töflur og gröf, sem virðast sýna gott ástand. Hentugt fyrir þá, sem annars þyrftu að horfa á veruleikann. Við munum eftir dæmi frá Hagstofunni um nánast engan landflótta ungs fólks. Dæmum frá Guðlaugi Þór Þórðarsyni um frábæra stöðu Landspítalans. Bent hefur verið á, að allt eru þetta falsaðir og rangir útreikningar. Nú síðast eru tölur í Mogga um, að laun lækna og hjúkrunarkvenna séu hærri hér en á norðurlöndunum. Fréttin er raunar unnin undir sérstakri ritstjórn Samtaka atvinnulífsins. Talnafalsanir eru ört að eflast. Skynsamlegt er fyrir fólk að horfa frekar á raunveruleikann.
Veifar fölsku flaggi

Kristrún Elsa Harðardóttir titlar sig sem „talsmann hælisleitenda“. Villir á sér heimildir. Þótt hún hafi unnið hjá hinni frægu Útlendingastofnun, getur hún ekki verið eða hafa verið talsmaður hælisleitenda. Ég veit ekki betur en, að eini formlegi „talsmaður hælisleitenda“ sé Arndís A. K. Gunnarsdóttir hjá Rauða krossinum. Samt flaggar Kristrún Elsa þessu tignarheiti í fésbókarfærslu, sem Mogginn tók upp á sína arma. Þar fer hún með varnir fyrir Útlendingastofnun í frægu máli hælisleitenda frá Albaníu. Endurtekur þuluna um, að „the computer says No“. Skrítnast er þar, að hún skuli veifa fölsku flaggi um virðingu sína.
Fer sér að voða

Kári Stefánsson er hrokagikkur og þrasari. Um leið er hann fagmaður á sínu fagi og veit meira um heilbrigðismál en Kögunarbarnið. Kári hefur gert margt gott á sínum ferli, meðal annars gaukað rándýru tæki að Landspítalanum. Kögunarbarnið er hins vegar ekki bara próflaust, heldur hæfileikalaust með öllu. Pabbi þess keypti stjórnmálaflokk handa því og síðan ofsalaug barnið sig inn á ginnkeypta kjósendur. Höfum síðan þurft að þola heimsins versta forsætis í hálft þriðja ár. Kögunarbarnið vinnur lítið og þrasar mest, þá sjaldan það er á ferli. Þegar það er komið í ritdeilu við Kára, er hætt við, að það fari sér að bráðum voða.
Sjúkraskýli á átakasvæði

Með herðingu hengingarólar um háls Landspítalans framselur fjárlagavaldið vald um líf og dauða fólks í hendur Frankenstein hjá Sjúkratryggingunum. Mestum tíma ver hann í að fleygja í ruslafötuna öllum kvörtunum yfir sjúkrahóteli Ásdísar Höllu Bragadóttur. Hann ákveður svo, að sextíu manns á ári fái aðgerð til þess að fyrirbyggja gáttatif og með því heilablóðfall. 150 manns bíða á biðlista og fá varanlega fötlun. Á sama tíma hlaupa hjúkrunarfræðingar milli bráðaverka og eru svo kærðar fyrir manndráp af gáleysi. Felur í sér, að Landspítalinn er ekki norrænt hátæknisjúkrahús, heldur sjúkraskýli á átakasvæði í þriðja heiminum.
Fundur mengunarsinna

Silkihúfufundurinn í París er öðrum þræði vettvangur mengunarfyrirtækja til að ljúga upp ævintýrum um sinn græna lit. Eitt þessara fyrirtækja er Landsvirkjun, sem notar fundinn til að auglýsa íslenzka orku á spottprís gegnum kapal. Á sama tíma eru umhverfissinnar teknir til fanga og þeim meinað að tjá sig. Nær væri, að Ísland notaði orku sína til að spara olíu í bílum og öðrum flutningatækjum. Loka ætti álverum í stað þess að spilla náttúrunni í þágu kapals til Evrópu. Nýta þá orku til að gera Ísland að grænu ríki. Silkihúfufundurinn í París staðfestir, að stjórnir ríkja jarðar hafa engan minnsta áhuga á umhverfisvernd.
Nordal er óhæf

Ólöf Nordal er óhæf. Mætir í sjónvarp til að vorkenna sjálfri sér fyrir storm, sem hún réði ekki við. Kennir Kristínu Völundardóttir um illvirkið. Sú er líka óhæf, veit ekki að heilsukerfi Albaníu er einkarekið mútufélag. Annar pólitíkus stimplaði sig óhæfan sama dag, Ásmundur Friðriksson. Með bakþanka vegna öryrkja og aldraðra, en bara með bakþanka. Hann og Ólöf gefa í skyn, að einhvers staðar innra með sér leynist heiðarleg taug. Vond staða í bófaflokki sjálfstæðismanna. Kristín í Útlendingastofnun minnir á Steingrím Ara Arason í Sjúkratryggingum. Hann er þar til að vernda albanskt sjúkrahótel Ásdísar Höllu. Nytsamur bjáni.
Sorgarsaga Efstaleitis

Sorgarsaga Ríkisútvarpsins byrjaði með Þorgerði Katrínu Gunnarsdóttur ráðherra. Stofnunin var áður í skuldlausu húsnæði og átti hundruð milljóna í sjóði. Aðild ráðherrans fólst í að neita að viðurkenna, að flutningur í Efstaleiti kostaði þrjá milljarða. Sú upphæð var hengingaról, sem síðan var látin herðast um háls Ríkisútvarpsins. Ekki hefur síðan sézt til sólar þar á bæ. Það er bara vegna pólitískra ákvarðana um, að láta skulda- og vaxtabyrði vaxa og kæfa stofnunina. Nú sér Illugi Gunnarsson ráðherra um að keyra stofnunina í þrot. Þetta er allt þáttur í markvissri rústun ríkisrekstrar til að rýma fyrir einkavinavæðingu.
Hægriöfgar Framsóknar

Ekki kemur á óvart, að ráðherrar og þingmenn Sjálfstæðisflokksins puði við að rústa ríkiskerfinu. Landspítalinn hefur lengi verið í sigtinu. Þeir eru að rýma til fyrir framtaki einkavina Flokksins. Hins vegar kemur spánskt fyrir sjónir, að Framsókn skuli yfirgefa norrænu miðjuna og færast yfir í sömu öfgar. Vigdís Hauks er ofsatrúaðri brauðmolasinni og einkavæðingarsinni en sjálfstæðismenn. Þeir beita þó kreddunni bara í ábataskyni. Þingmenn Framsóknar þykjast sumir hverjir vera á miðjunni. Rétta þó ævinlega upp hendi, þegar greidd eru atkvæði með árásum á þá, sem minnst mega sín. Nöfn þeirra eru brennd í vitund kjósenda.
Aðeins fyrir okrara

Íbúðalánasjóður hyggst ekki selja almenningi þær 504 íbúðir, sem verða til sölu um áramótin. Hann setur íbúðirnar í stóra pakka, ekki ætlaða almenningi, heldur íbúðabröskurum og einkum leiguhákörlum. Dæmin sýna, að hákarlar sprengja upp verð á slíkum íbúðum um þriðjung eða meira. Aðferð sjóðsins stafar af, að forstjórinn er þungt haldinn af öfgum brauðmolatrúar Sjálfstæðisflokksins. Hún snýst um, að hossa ríkum á kostnað fátækra. Íbúðirnar voru áður í eigu fólks, sem réði ekki við okur sjóðsins. Nú falla þær í hendur enn verri okrara, sem hafa með kennitöluskiptum og annarri aðstoð glæpabanka komizt yfir peninga.
Óvenjuleg sérstaða

Múslimar í Evrópu hafa algera sérstöðu meðal nýbúa. Allur þorri þeirra aðlagast ekki. Kannanir sýna, að yfir 80% múslima í Vestur-Evrópu líta á sig sem múslima fremur en sem borgara. Múslimar í Evrópu hafa flúið eða eiga foreldra, sem hafa flúið miðaldir í heimi Íslams. Vilja samt flytja með sér þessar sömu miðaldir. Helmingur múslima í Vestur-Evrópu tekur sharia fram yfir landslög. Karlremba og kvenhatur blómstrar. Fjölmennur minnihluti þeirra er hallur undir ýmislegt í stefnu íslamista. Mundi skjóta skjólshúsi yfir eftirlýsta terrorista. Öfgafull fjölmenningarstefna norðurlandanna jafngildir sjálfsvígi evrópska lýðræðisins.
Tvíeggjað ávísanakerfi

Einkareknum skólum í Svíþjóð og Bretlandi hefur sumpart gengið vel. Þeir nota ávísanir ríkisins á hvern nemanda og leggja þar á ofan skólagjöld, sem ríkir foreldrar borga. Til að friða vonda samvizku bjóða þeir oft fátækari nemendum fría skólavist. Þeir nemendur hafa lent í einelti, að minnsta kosti í brezkum einkaskólum. Í sænskum einkaskólum eru nokkur dæmi um hina íslenzku Hraðbraut. Skólar taka ávísanir ríkisins, ráða slaka kennara á undirkaupi, veita slaka kennslu. Soga arð í eigin vasa og heimta, að ríkið dragi sig að landi. Eða dólgarnir flýja land í miðju kafi. Og ætíð efla einkaskólar stéttaskiptinguna.
Sýndarveruleiki excel

Harmsögur úr heilsugeira eru dagleg staðreynd. Tölur úr excel eru hins vegar ekki staðreynd, heldur ímyndun, byggð á vali. Upphaf og endir ferils eru valdir punktar. Fast gengi eða laust eru valdir punktar, líka aðferðir við umreikning á lausu gengi yfir í tegund af föstu gengi. Fjármagnskostnaður er fyrra val um að sauma að stofnun og er ekki rekstrarkostnaður. Skortur á viðhaldi og endurnýjun tækja á sinn þátt. Í spítalarekstri þarf líka að huga að mannfjölda, aldurssamsetningu og aðkomu ferðamanna. Slíkt gerir excel að sýndarveruleika í töflu og grafi. Harmsögur úr heilsugeira eru hins vegar hin daglega staðreynd.
Barnatrú er í lagi

Það er allt í lagi með trú, til dæmis barnatrú, ef hún er ekki gerð kórrétt í trúarbrögðum. Þau verða ætíð að spennitreyju. Verða beinlínis hættuleg, ef um þau er smíðuð heilög ritning. Hún verður smám saman margra alda gömul. Gamla testamentið er á köflum geðveik lesning og eins er kóraninn. Slíkir textar eru forneskja, sem eiga ekkert erindi í nútímann. Og sem heilög ritning og jafnvel efni í möntrur eins og Allahú Akbar, er hún hreint eitur. Ég fæ gæsahúð, þegar ég heyri farið með texta sem heilaga ritningu og síðan bullað út frá textanum. Svo sem gert er í kirkjum og moskum enn í dag. Bezt væri, að því færi að linna.
Sprengisandslína kvödd

Landvættirnir svöruðu einæðingum Landsnets í nótt. Sýndu fram á, að brjálað veður á hálendinu mundi rústa Sprengisandslínu. Nema hún verði öll lögð í sand. Sýndu fram á, að náttúruöflin eru sterkari en frekjur orkumálanna. Áróðurshjörð Landsnets harðneitar að viðurkenna jarðstrengi, þótt óháðir verkfræðingar hafi sýnt fram á hagkvæmni þeirra. Þegar hjörð er rökheld, þýðir ekki að reyna að hafa vit fyrir henni með rökum. Sýnikennsla náttúruaflanna er öflugri. Hana skilja allir, þótt hjörðin berji áfram höfðinu við steininn. Sársaukaminna væri fyrir hana að stinga höfðinu í Sprengisandinn. Og mundi spara henni háðsglósur.
Dauðaþögult ráðuneyti

Illugi Gunnarsson ráðherra og Ásta Magnúsdóttir ráðuneytisstjóri eru forstokkuð í spillingunni. Hvorugt svarar neinu um dularfullan samning ráðuneytisins um orkumál við ráðuneyti í Kína. Þeim er þó skylt að svara lögum samkvæmt. Spurt er ýmissa spurninga: Hvers vegna er Orka Energy Co umfram aðra aðila, svo sem Orkustofnun, gerð að samstarfsaðila Íslands við kínverska ríkisstofnun. Hver hafði frumkvæði að gerð þessa samnings og hvers vegna? Eru hliðstæð dæmi til í sögu ráðuneytisins og þá hver? Það eina, sem er upplýst, er, að Illugi hefur meira eða minna verið á framfæri Orku Energy og er einkaráðherra fyrirtækisins.
Hækkun í hafi

Einföld skýring er á misræmi gífurlegrar framleiðslu vöru og þjónustu annars vegar og hungurlauna láglaunafólks hins vegar. Hún heitir Hækkun Í Hafi. Varð fræg, þegar verð á súráli hækkaði um borð í skipum á leið yfir hafið. Þetta er einföld aðferð við að koma lunganum af arði útflutningsgreina undan bókhaldi. Fyrirtækin eiga systurfyrirtæki í skattaparadísum. Flytja vörur til útlanda og selja sjálfum sér á lágu verði. Láta síðan hækkunina koma fram á völdum stöðum erlendis, þar sem skattar eru engir. Þessi hækkun er framhjá bókhaldi og nemur hundrað milljörðum króna á ári í gjaldeyri. Hún veldur fátækt láglaunafólks.
Blússandi banksteri

Banksterinn Steinþór Pálsson sagði í drottningarviðtali við Stöð 2: „Ég held við getum sagt það, að það er blússandi góðæri.“ Því miður fyrir banksterinn og viðmælandann var fréttin birt á forsíðu Vísis við hlið þessara frétta: „Þurfti að bíða í sólarhring eftir að vera lagður inn.“ Og: „Sjúklingar sofa á göngum, kaffistofum og í tækjageymslum.“ Innan um harmsögur úr heilsugeiranum birtist veruleikafirrtur banksteri sem hálfviti. Hér í einkavinavæðingunni deyr fólk um aldur fram í „blússandi góðæri“ hins siðblinda. Staðreyndin er, að innviðir samfélagsins eru að bresta. Það finnst verstu siðblindingjunum vera „góðæri“.
Þjóðrembingar stærstir

Þjóðrembdi flokkurinn Front National varð stærsti flokkur Frakklands um helgina. Þjóðremban er að brjóta 30% múrinn í fyrsta lýðræðisríki Evrópu. Svipað ferli er um alla Evrópu. Landhlaup og terror múslima gerbreytir viðhorfum fólks til fjölmenningar. Marine le Pen flokksformaður segir þá eina geta orðið franskir borgarar, sem tali frönsku og hugsi frönsku. Sú verður útkoman í álfunni, að skrúfað verður fyrir þá, sem vilja ekki líta á sig sem heimamenn. Á bara við um múslima. Hafa þá sérstöðu að telja sig múslima fremur en borgara. Flytja með sér miðaldir. Menningarbræðingur hefur orðið undir í baráttunni um hugi fólks.
Letingjar í lýðræði

Ömurleg þátttaka í í búakosningu í Reykjanesbæ um deiliskipulag kísilvera sýnir alvarlegan galla á beinu, rafrænu lýðræði. Að vísu eru íbúar þar ekki taldir stíga í pólitíska vitið. Settu verstu gaukana í forstöðu sparisjóðsins, gerðu Árna Sigfússon að bæjarstjóra og seldu undan sér helztu innviði samfélagsins. En margir hafa sagt, að beint lýðræði mundi rækta ábyrgð kjósenda. Sú varð ekki raunin. Aðeins 9% kjósenda tóku þátt í atkvæðagreiðslunni og bara 20% þeirra, sem höfðu heimtað kosninguna. Sýnir hættu á, að lítið brot af kjósendum, 9%, ráði ferðinni í beinu, rafrænu lýðræði að hætti pírata. Fara verður að með gát.
Harma bágindi fyrirtækja

Ekki ber neitt á andmælum forseta Alþýðusambandsins og verzlunarmannafélagsins, þegar bófaflokkar alþingis ráðast á láglaunafólk. Gylfi Arnbjörnsson og Ólafía B. Rafnsdóttir mótmæla hins vegar harðlega, að tryggingagjald sé ekki lækkað á fyrirtækin. Ég hélt þó, að nærtækara væri fyrir þau að reka áróður fyrir hag umbjóðenda sinna heldur en viðsemjenda. Að minnsta kosti gætu þau varið meiri orku í það. Ítrekað kemur þó í ljós, að forustumenn verkalýðsrekenda líta á sig sem gæzlumenn hagsmuna atvinnurekenda. Ítrekað semja þau um kjör á þann hátt, að kjarabótin er degi síðar núllstillt af Seðlabankanum. Hún er sýndarmennska.
Ekki ég – heldur hann

Vigdís Hauksdóttir vísar ábyrgð á fjársvelti Landspítalans til Kristjáns Þórs Júlíussonar heilsuráðherra. Ekki hafi komið frá honum tillaga um aukið fé til grunnþjónustu spítalans. Fjárlaganefnd hafi því ekki getað gert neitt að eigin framkvæði. Ég efast ekki um, að heilsuráðherra vill helzt rústa spítalanum. Hélt samt, að fjárveitingavaldið væri enn í höndum alþingis. Þannig var það í gamla daga. Vigdís er byrjuð að óttast reiði fólks yfir fólsku fjárlaganefndar og býr sér til afsökun. Ljóst er, að lækkun auðlindarentu kvótagreifa veldur fjárskorti til heilsukerfisins. Bófaflokkar alþingis bera sameiginlega ábyrgð.
Parísarhneykslið

Á fundi í París hittast fremstu silkihúfur heims og þykjast vera að bjarga hnettinum frá óafturkræfum voða. Eru samt ekki að gera neitt slíkt. Tillögur um lausnir eru mest sjónhverfingar. Svo sem framboð Íslands um 40% minni útblástur fiskiskipa. 38 af þeim 40% eru þegar komin til framkvæmda. Sigrún Magnúsdóttir er í sama bulli og aðrar silkihúfur fundarins. Óeirðalögreglan í París misnotar svo neyðarlög í kjölfar Parísarmorða til að ráðast á friðsamlegt andóf borgara, sem andmæla svindli umhverfisfundar silkihúfna. Að mati franskra krata má fátt skyggja á vegsömun stóru lyginnar. Frakkland er eins konar vasaútgáfa af Kína.
Fésbók er framför

Áður fylgdu heimildaskrár bara með fræðigreinum. Fréttaskýringum blaða fylgdu sjaldnast heimildaskrár. Annað hvort treysti fólk miðlinum eða ekki. Vefurinn breytti þessu, einkum fésbókin. Nú eru álitsgjafar fésbókar oft spurðir, hvaðan þeir hafi heimildir. Eða af hverju þeir láti ekki fylgja tengingar. Til dæmis er orðið erfitt að dreifa fölsuðum ljósmyndum af meintri illsku Palestína eða Ísraela. Óðar er sá kominn á þráðinn, sem veit betur eða bendir á, að heimildin sé áróður, ekki viðurkennd. Því geta álitsgjafar ekki treyst á minnið. Verða að vera búnir undir erfiðar spurningar. Segið svo, að fésbók sé ekki framför.
Almættið er ekki stikkfrí

Guðdómurinn á ekkert tilkall til þöggunar. Hæðast má að hvers kyns almætti og saka geðbilaða spámanninn úr eyðimörkinni um barnaníð. Engin trú hefur rétt á að tekið sé tillit til sjónarmiða aftan úr forneskju. Gildir jafnt um Votta Jehóva og Wahabíta. Hafni Vottar blóðgjöf til barns getur það jafngilt morði. Klerkar guðdómsins hafa löngum krafizt eins konar friðhelgi um trú sína. Að hún njóti virðingar umfram annað rugl. Fráleitt. Allur okkar vestræni heimur fór fyrir öldum gegnum endurreisn, trúarstríð, lestrarbyltingu og innreið lýðræðis. Öll sú saga er liðin og við höfum önnur verkefni en kveinið í miðaldaklerkum.
Hæstiréttur er hrútakofi

Hæstaréttardómarar eru sem kolbítar í íslenzkri öskustó. Hafa pottlok Líndælsku fyrir himinn. Vita ekkert um dómaþróun erlendis og vilja ekki kynna sér hana. Taka ekki eftir, að dómum þeirra um tjáningarfrelsi er ævinlega snúið við af Mannréttindadómstóli Evrópu. Íslenzka ríkið sætir ítrekað fjárútlátum vegna tregðu Hæstaréttar. Nú hefur einn lögmaður í fjórgang unnið tjáningarfrelsismál gegn Hæstarétti fyrir Mannréttindadómstólnum. Samt dæmir Hæstiréttur á sama veg og áður. Er honum þó skylt að dæma rétt, því ríkið hefur undirritað samkomulag um Mannréttindadómstólinn. Hæstiréttur er bara dæmigerður íslenzkur hrútakofi.